भूकंप से चीन भी प्रभावित, तिब्बत में 7 मरे  
भारत के सिक्किम और अन्य पूर्वोत्तर राज्यों में आए भूकंप से चीन का स्वायत्त प्रांत तिब्बत भी प्रभावित हुआ है और वहां 7 लोगों की मौत हो गई।
भारत के सिक्किम और अन्य पूर्वोत्तर राज्यों में आए भूकंप से चीन का स्वायत्त प्रांत तिब्बत भी प्रभावित हुआ है और वहां कम से कम 7 लोगों की मौत हो गई, जबकि 22 अन्य घायल हो गए।  भूकंप के कारण तिब्बत के यादोंग काउंटी में कई जगह भूस्खलन हुआ, जिससे यातायात, बिजली और जल आपूर्ति प्रभावित हुई। यह इलाका कल आए 6.9 स्तर के भूकंप के केंद्र सिक्किम से 40 किलोमीटर दूर है। सरकारी संवाद समिति शिंहुआ ने सोमवार को बताया कि यादोंग का प्रशासन देखने वाले शिगाजे प्रांत के स्थानीय अधिकारियों ने राहत सामग्री की तीव्र आपूर्ति के लिए मलबे को हटाने के लिए मजदूरों को लगाया है।  हिमालय पर बसे इस काउंटी के लिए सड़क यातायात को खोल दिया गया है। आज सुबह काउंटी पहुंचे संवाददाताओं ने सड़कों पर बने शिविरों में दर्जनों भूकंप पीड़ितों को देखा। भारत नेपाल सीमा पर कल शाम 6:11 बजे (स्थानीय समय) भूकंप आया, जिसका केंद्र सिक्किम की राजधानी गंगटोक से 68 किलोमीटर पश्चिमोत्तर में 19.7 किलोमीटर की गहराई पर था।